钦定古今图书集成/方舆汇编/边裔典/第043卷 > 后汉
## 钦定古今图书集成/方舆汇编/边裔典/第043卷 > 后汉

### 明帝永平十七年春三月西域诸国遣子入侍复置戊己校尉

按《后汉书明帝本纪》云云。　按《西域传》，“武帝时，西域
内属有三十六国，汉为置使者校尉领护之，宣帝改
曰都护。元帝又置戊己二校尉，屯田于车师前王庭
哀平问，自相分割为五十五国。王莽篡位，贬易侯王。
由是西域怨叛，与中国遂绝，并复役属匈奴。匈奴敛
税重刻，诸国不堪命。建武中，皆遣使求内属，愿请都
护。”光武以天下初定，未遑外事，竟不许之。会匈奴衰
弱，莎车王贤诛灭诸国，贤死之后，遂更相攻伐，小宛、
精绝、戎卢、且末为鄯善所并，渠勒、皮山为于阗所统，
悉有其地。郁立、单桓、狐胡、乌贪、訾离为车师所灭，后
其国并复立。永平中，北虏乃胁诸国共寇河西郡县，
城门昼闭。十六年，明帝乃命将帅北征匈奴，取伊吾
卢地，置宜禾都尉以屯田，遂通西域，于阗诸国皆遣
子入侍。西域自绝六十五载，乃复通焉。明年，始置都
护、戊己校尉。〈又〉西域内属诸国，东西六千馀里，南北
千馀里。东极玉门阳关，西至葱岭，东北与匈奴、乌孙
相接。南北有大山，中央有河，其南山东出金城，与汉
南山属焉。其河有两源，一出葱岭东流，一出于阗南
山下，北流与葱岭河合，东注蒲昌海。蒲昌海一名盐
泽，去玉门三百馀里。自炖煌西出玉门阳关，涉鄯善，
北通伊吾千馀“里，自伊吾北通车师前部、高昌壁千
二百里，自高昌壁北通后部金满城五百里，此其西
域之门户也，故戊己校尉更互屯焉。”伊吾地宜五谷、
桑麻蒲萄，其北又有柳，中皆膏腴之地，故汉常与匈
奴争车师、伊吾，以制西域焉。自鄯善逾葱岭出西诸
国，有两道，傍南山，北陂河，西行至莎车为南道。南道
西逾葱岭，则出大月氏，安息之国也。自车师前王庭，
随北山陂河西行至疏勒，为北道。北道西逾葱岭，出
大宛、康居、奄蔡、焉耆，出玉门，经鄯善、且末、精绝三千
馀里，至拘弥。

### 章帝建初元年讨车师罢西域戊己校尉不复遣都护

按《后汉书章帝本纪》，“建初元年正月，酒泉太守段彭
讨击车师，大破之。”按《西域传》，“明帝崩，焉耆、龟兹攻
没都护陈睦，悉覆其众，匈奴、车师围戊己校尉。”建初
元年，酒泉太守段彭大破车师于交河城，章帝不欲
疲敝中国以事夷狄，乃迎还戊己校尉，不复遣都护。

### 和帝永元三年冬十二月复置西域都护骑都尉戊己校尉官

按《后汉书和帝本纪》云云。　按《西域传》：“章帝建初二
年，复罢屯田伊吾，匈奴因遣兵守伊吾地。时军司马
班超留于寘，绥集诸国，和帝永元元年，大将军窦宪
大破匈奴，二年，宪因遣副校尉阎槃将二千馀骑掩
击伊吾，破之。三年，班超遂定西域，因以超为都护，居
龟兹，复置戊己校尉，领兵五百人，居车师前部高昌
壁”，又置戊部候，居车师后部候城，相去五百馀里。
永元六年秋七月，西域都护班超大破焉耆尉黎，斩
其王，西域降服纳质者五十馀国。

按《后汉书和帝本纪》云云。　按《西域传》，六年，“班超复
击破焉耆，于是五十馀国悉纳质内属。其条支、安息
诸国至于海濒四万里外，皆重译贡献。”

永元十二年冬十一月西域蒙奇兜勒二国遣使内
附赐其王金印紫绶。

按《后汉书和帝本纪》云云。　按《西域传》九年，“班超遣
掾甘英穷临西海而还。皆前世所不至，山经所未详，
莫不备其风土，传其珍怪焉。于是远国蒙奇、兜勒，皆
来归服，遣使贡献。”及孝和晏驾，西域背畔。

### 殇帝延平元年秋九月西域诸国叛攻都护任尚遣副校尉梁慬救尚击破之

按《后汉书殇帝本纪》。不载　“按《安帝本纪》”云云。

### 安帝永初元年诏罢西域都护

按《后汉书安帝本纪》，“永初元年六月壬戌，罢西域都
护。”按《西域传》，“孝和晏驾，西域背畔。永初元年，频攻
围都护任尚、段禧等，朝廷以其险远，难相应赴，诏罢
都护。自此遂弃西域，北匈奴即复收属诸国，共为边
寇十馀岁。”

====元初六年遣行长史索班屯伊吾北匈奴率车师后部攻没班复置副护西域副校尉====按《后汉书安帝本纪》，不载。　按《西域传》，永初元年，诏
罢都护。自此遂弃西域，北匈奴即复收属诸国，共为
边寇十馀岁，炖煌太守曹宗患其暴害，元初六年，乃
上遣行长史索班将千馀人以招抚之。于是车师前
王及鄯善王来降。数月，北匈奴复率车师后部王共
攻没班等，遂击走其前王。鄯善逼急，求救于曹宗。宗
因此请出兵击匈奴，报索班之耻，复欲进取西域，邓
太后不许，但令置护西域副校尉，居炖煌，复部营兵
三百人羁縻而已。其后北虏连与车师入寇河西，朝
廷不能禁。按《班勇传》，“永初元年，西域反叛，以勇为
军司马，与兄雄俱出炖煌，迎都护及西域甲卒而还。
因罢都护后，西域绝无汉吏十馀年。元初”六年，炖煌
太守曹宗遣长史索班将千馀人屯伊吾，车师前王
及鄯善王皆来降班。后数月，北单于与车师后部遂
共攻没班，进击走前王，略有北道。鄯善王急求救于
曹宗，宗因此请出兵五千人击匈奴，报索班之耻，因
复取西域。邓太后召勇诣朝堂会议，先是公卿多以
为宜闭玉门关，遂弃西域。勇上议曰：“昔孝武皇帝患
匈奴彊盛，兼总百蛮，以逼障塞，于是开通西域，离其
党与，论者以为夺匈奴府藏，断其右臂。遭王莽篡盗，
征求无厌，胡夷忿毒，遂以背叛。光武中兴，未遑外事，
故匈奴负强，驱率诸国。及至永平，再攻炖煌，河西诸
郡，城门昼闭。孝明皇帝深惟庙策，乃命虎臣出征西
域，故匈奴”远遁，边境得安。及至永元，莫不内属。会间
者羌乱，西域复绝，北虏遂遣责诸国，备其逋租，高其
价直，严以期会。鄯善、车师皆怀愤怨，思乐事汉，其路
无从。前所以时有叛者，皆由牧养失宜，还为其害故
也。今曹宗徒耻于前负，欲报雪匈奴，而不寻出兵，故
事未度当时之宜也。夫要功荒外，万无一成，若“兵连
祸结，悔无及已。况今府藏未充，师无后继，是示弱于
远夷，暴短于海内，臣愚以为不可许也。旧炖煌郡有
营兵三百人，今宜复之，复置护西域副校尉，居于炖
煌，如永元故事。又宜遣西域长史将五百人，屯楼兰，
西当焉耆、龟兹径路，南强鄯善，于阗心胆，北捍匈奴，
东近炖煌。如此诚便。”尚书问勇曰：“今立副校尉，何以
为便？又置长史屯楼兰，利害云何？”勇对曰：“昔永平之
末，始通西域，初遣中郎将居炖煌，后置副校尉于车
师，既为胡虏节度，又禁汉人不得有所侵扰，故外夷
归心，匈奴畏威。今鄯善王尤还汉人外孙，若匈奴得
志，则尤还必死。此等虽同鸟兽，亦知避害。若出屯楼
兰，足以招附其心，愚以为便。”长乐卫尉镡显、廷尉綦
毋参、司隶校尉崔据难曰：“朝廷前所以弃西域者，以
其无益于中国而费难供也。今车师已属匈奴，鄯善
不可保信，一旦反复，班将能保北虏不为边害乎？”勇
对曰：“今中国置州牧者，以禁郡县奸猾盗贼也。若州
牧能保盗贼不起者，臣亦愿以要斩保匈奴之不为
边害也。今通西域则虏势必弱，虏势必弱则为患微
矣，孰与归其府藏，续其断臂哉！今置校尉以捍抚西
域，设长史以招怀诸国，若弃而不立，则西域望绝，望
绝之后屈就北虏，缘边之郡将受困害，恐河西城门
必复有昼闭之儆矣。今不廓开朝廷之德，而抱屯戍
之费，若北虏遂炽，岂安边久长之策哉！”太尉属毛轸
难曰：“今若置校尉，则西域络绎遣使，求索无厌。与之
则费难供，不与则失其心。一旦为匈奴所迫，当复求
救，则为役大矣。”勇对曰：“今设以西域归匈奴，而使其
恩德大汉，不为钞盗，则可矣。如其不然，则因西域租
入之饶，兵马之众，以扰动缘边，是为富仇雠之财而
增暴夷之势也。置校尉者，宣威布德，以系诸国内向
之心，以疑匈奴觊觎之情，而无财费耗国之虑也。且
西域之人，无他求索，其来入者不过禀食而已。今若
拒绝势归，北属夷虏，并力以寇并、凉，则中国之费，不
止千亿，置之诚便。”于是从勇议，复炖煌郡，营兵三百
人，置西域副校尉，居炖煌。虽复羁縻西域，然亦未能
出屯。其后匈奴果数与车师共入寇钞，河西大被其
害。

### 延光二年以班勇为西域长史西屯柳中

按《后汉书，安帝本纪》，不载。　按《西域传》，延光二年，时
北虏连与车师入寇河西，朝廷不能禁。议者因欲闭
玉门、阳关，以绝其患。炖煌太守张珰上书陈三策，以
为“‘北虏呼衍王常展转蒲、类、秦、海之间，专制西域，共
为寇钞。今以酒泉属国吏士二千馀人集昆仑塞，先
击呼衍王，绝其根本，因发鄯善兵五千人胁车师后
部’，此上计也。若不能出兵，可置军司马，将士五百人，
四郡供其犁牛谷食，出据柳中，此中计也；如又不能，
则宜弃交河城，收鄯善等，悉使入塞，此下计也。”朝廷
下其议。尚书陈忠上疏曰：“臣闻八蛮之寇，莫甚北虏。
汉兴，高祖窘平城之围，太宗屈供奉之耻。故孝武愤
怒，深惟久长之计，命遣虎臣，浮河绝漠，穷破虏庭。当
斯之役，黔首陨于狼望之北，财币縻于卢山之壑，府
库单竭，杼柚空虚，算至舟车，赀及六畜，夫岂不怀，虑
久故也。遂开河西四郡，以隔绝南羌，收三十六国，断匈奴右臂。是以单于孤特，鼠窜远藏。至于宣元之世，
遂备蕃臣，关徼不闭，羽檄不行。由此察之，戎狄可以
威服，难以化狎。西域内附日久，区区东望扣关者数
矣，此其不乐匈奴，慕汉之效也。今北虏已破车师，势
必南攻鄯善，弃而不救，则诸国从矣。若然，则虏财贿
益增，胆势益殖，威临南羌，与之交连，如此，则河西四
郡危矣。河西既危，不得不救，则百倍之役兴，不赀之
费发矣。议者但念西域绝远，恤之烦费，不见先世苦
心勤劳之意也。方今边境守御之具不精，内郡武卫
之备不修，炖煌孤危，远来告急，复不辅助，内无以慰
劳吏民，外无以威示百蛮，蹙国减土，《经》有明诫。臣以
为炖煌宜置校尉，案旧增四郡屯兵，以西抚诸国，庶
足折冲万里，震怖匈奴。”帝纳之，乃以班勇为西域长
史，将弛刑，士五百人西屯柳中。勇遂破平车师，自建
武至于延光，西域三绝三通。

### 顺帝永建二年夏六月西域长史班勇炖煌太守张朗讨焉耆尉犁危须三国破之并遣子贡献

按《后汉书。顺帝本纪》云云。　按《西域传》。“班勇复击降
焉耆。于是龟兹、疏勒、于寘、莎车等十七国皆来服从。
而乌孙葱岭以西遂绝。”

永建六年春三月。复伊吾屯田。复置伊吾司马一人
按《后汉书顺帝本纪》云云。　按《西域传》。六年。“帝以伊
吾旧膏腴之地。傍近西域。匈奴资之。以为钞暴。复令
开设屯田。如永元时事。”置伊吾司马一人。